Anmelder egen kommune etter vedtak om å kun ta imot én type flyktninger: – Ikke en ønskedrøm
Simon Nordanger (Sp) mener kommunens beslutning om å kun ta imot ukrainske flyktninger bryter med norsk lov.  Det ble nemlig flertall for å kun ta imot flyktninger fra Ukraina i kommunen.  Nå anmelder gruppeleder i Drammen Sp Simon Nordanger sin egen kommune for brudd på både diskrimineringsloven paragraf seks og grunnlovens paragraf 98.  – Det er jo trist, men jeg ser det som nødvendig i lys av vedtaket. Dette strider helt mot verdiene som Drammen kommune har frontet, sier Nordanger fra Drammen politistasjon.   I et kommunestyremøte tirsdag skulle politikerne stemme over antall flyktninger Drammen skulle ta imot – men også over forslaget fra Frp, KrF, Pensjonistpartiet og Høyre, som går ut på å kun ta imot flyktninger fra Ukraina.  – Dette er stikk i strid med verdier Drammen har frontet. At folk ikke skal behandles likt i Drammen, er et stort brudd på verdiene Drammen har frontet.  – Hvordan føles det å anmelde sin egen kommune? – Det har ikke vært en ønskedrøm. Men jeg ser det som nødvendig.  Diskrimineringsloven paragraf seks sier at det er forbudt er å diskriminere på grunn av blant annet kjønn, etnisitet, religion og livssyn.  Grunnloven paragraf 98 sier at alle er like for loven. Intet menneske må utsettes for usaklig eller uforholdsmessig forskjellsbehandling, står det i loven.  Gråt fra talerstolen  Nordanger mener det nye vedtaket bryter begge lovene.  I kommunestyret var det en tydelig rørt Simon Nordanger som tok ordet. Han beskrev forslaget som verdiløst. Han gråt fra talerstolen, mens han sa: – Jeg har ikke ord for det dere har vedtatt. Det gjør så vondt at 29 personer som sitter i denne salen er villige til å selge verdiene våre, sa han. VG snakker med ham etter at kommunestyremøtet er avsluttet. 

– Jeg klarer ikke å forklare min sønn på seks år hva man har vedtatt. Det er så brutalt at et barn ikke skal utsettes for å høre noe sånt. Det er ikke de verdiene man skal vokse opp med, sier han om forslaget.  – Føleri Frps Jon Helgheim er ikke tilfreds med anmeldelsen fra Sp-politikeren. – Det er dessverre et PR-stunt. Det seg inn i rekken av usakeligheter fra opposisjonen. De har bedrevet føleri og stråmannsargumentasjon, sier Helgheim til VG.  Han mener opposisjonens argumenter minner om de siste årenes debatt i Sverige, som har hatt store integreringsutfordringer. – Det gikk fryktelig galt i Sverige, og det kommer til å gå fryktelig galt i Drammen også dersom vi ikke får stoppet dette.  Flertall for forslaget I kommunestyremøte leste Høyres Kristin Surlien opp forslaget: «Kommunestyret mener vi i dagens situasjon med krig i våre nærområder, er forpliktet til å prioritere flyktninger fra Ukraina. På denne bakgrunn ber kommunestyret om at Ukrainske flyktninger bosettes». Forslaget ble vedtatt med 29 mot 28 stemmer.  Trolig et ulovlig vedtak  Men forslaget kan være ulovlig ifølge kommuneadvokaten i Drammen.  I en redegjørelse fra advokaten står det at et slikt vedtak er ulovlig. Både fordi det er diskriminerende og at vedtaket er imot nasjonale og internasjonale regelverk. I redegjørelsen nevnes det at flere lover kan være brutt. Tirsdag ble det fremmet krav om lovlighetskontroll. Det ble også vedtatt.  Så det nye vedtaket blir nå sendt til Statsforvalteren. De skal vurdere lovligheten i vedtaket. 
Drammen kommune vedtok et forslag om å kun ta imot ukrainske flyktninger.  Senterpartiets Simon Nordanger anmelder kommunen for brudd på diskrimineringsloven og grunnlovens paragraf 98. Forslaget om å kun ta imot ukrainske flyktninger ble vedtatt med 29 mot 28 stemmer.  Kommuneadvokaten i Drammen mener forslaget kan være ulovlig.  Vedtaket blir sendt til Statsforvalteren for vurdering av lovligheten. 